 በኮሮና ቫይረስ ምክንያት ወደ ክልሎች የማይሄዱ አውቶቡሶች በአዲስ አበባ ሊሰማሩ ነው
ነዋሪዎች የታክሲ ታሪፍ እጥፍ መደረጉን ተቃወሙየኮሮና ቫይረስ ወረርሽኝ ለመከላከልና በአጭሩ ለማስቀረት ወደ ተለያዩ የአገሪቱ ክልሎች የሚጓዙ አገር አቋራጭ አውቶቡሶች እንዳይንቀሳቀሱ ዕግድ የተጣለባቸው ቢሆንም፣ በአዲስ አበባ ከተማ የትራንስፖርት አገልግሎት እንዲሰጡ ጥሪ ተደረገላቸው፡፡ በከተማው ውስጥ የሚንቀሳቀሱ ነዋሪዎች በትራንስፖርት አገልግሎት ርቀታቸውን ጠብቀው እንዲቀመጡ ለማድረግ፣ የአዲስ አበባ ከተማ አስተዳደር ከመጋቢት 29 ቀን 2012 ዓ.ም. ጀምሮ ሚኒባሶችና ሃይገሮች በግማሽ እንዲቀንሱ፣ የከተማ አውቶቡሶች ደግሞ እስከ 30 ሰዎች ብቻ እንዲያሳፍሩ ውሳኔ ማሳለፉ ይታወሳል፡፡ በዚህ ምክንያት የትራንስፖርት እጥረት እንዳያጋጥም፣ አገር አቋራጭ አውቶቡሶች እንዲሠሩ ጥሪ አድርጓል፡፡ አገር አቋራጭ አውቶቡሶቹ በከተማው ውስጥ አገልግሎት ለመስጠት ፍላጎት ካላቸው እንጂ እንደማይገደዱ ያስታወቀው ከተማ አስተዳደሩ፣ ፈቃደኛ የሆኑ ባለንብረቶች በከተማ አስተዳደሩ ትራንስፖርት ባለሥልጣን ሪፖርት በማድረግ ሥምሪት ወስደው ሥራውን መጀመር እንደሚችሉም አስታውቋል፡፡ የከተማ አስተዳደሩ ሰኞ መጋቢት 28 ቀን 2012 ዓ.ም. ባሳለፈው ውሳኔ፣ ሚኒባሶችና ሃይገሮች ተሳፋሪዎችን በግማሽ እንዲቀንሱ፣ ተሳፋሪዎች ደግሞ እጥፍ ታሪፍ እንዲከፍሉ ያሳለፈውን ውሳኔ ነዋሪዎች ተቃውመውታል፡፡ ሪፖርተር ያነጋገራቸው የታክሲ ተጠቃሚዎች እንደገለጹት፣ የተሳፋሪዎቹ ቁጥር እንዲቀንስ መደረጉ ጥሩ ነው፡፡ ነገር ግን ታሪፉን እጥፍ ማድረጉ ተገቢ አይደለም ብለዋል፡፡ ምክንያቱም መንግሥት ‹‹ከቤት አትውጡ›› እያለ በየሰዓቱ ማስጠንቀቂያ እየተነገረ ባለበት በዚህ አስፈሪ ጊዜ የሚወጡ ነዋሪዎች ቤታቸው የጎደለባቸውና የዕለት ጉርሳቸውን የሚፈልጉ በመሆናቸው፣ ተጨማሪ ወጪ ለመክፈል አቅም እንደሌላቸው ተናግረዋል፡፡ በአብዛኛው ሥራ በቆመበትና ገቢ በጠፋበት በዚህ ወቅት የትራንስፖርት ታሪፍን እጥፍ ከማድረግ ይልቅ፣ የነዳጅን ዋጋ መቀነስ ተገቢና ዜጎችንም ማገዝ መሆኑን ጠቁመዋል፡፡ ምንም እንኳን አንዳንዶች የመክፈል አቅም ቢኖራቸውም፣ ለብዙኃኑ ግን የማይቻልና ከአቅም በላይ መሆኑን በመግለጽ፣ መንግሥት የታሪፍ ጭማሪውን ማንሳት አለበት ብለዋል፡፡ 